สังคมข่าวหุ้น
*กังวลโควิดรอบสอง
30 พ.ย. 2563

เกียรติก้อง ว่องไวยากร
*กังวลโควิดรอบสอง
*ตลาดหุ้นไทยวานนี้ถูกแรงเทขาย จากความกังวลโควิด-19 ที่อาจมาระบาดรอบสองในประเทศไทย หลังพบผู้ติดเชื้อรายใหม่  บวกกับแรงขายจากกองทุนต่างประเทศ หลัง MSCI ลดน้ำหนักหุ้นไทย อย่างไรก็ตามกูรูส่วนใหญ่ยังมองว่าตลาดหุ้นไทยยังเป็นแนวโน้มขาขึ้น จากฟันด์โฟลว์ที่ไหลเข้ามาเก็งกำไรหุ้น ขณะที่แบงก์ชาติเตรียมออกแพ็กเกจใหญ่คุมค่าเงินบาทเร็ว ๆ นี้ แนวรับ 1,390 จุด แนวต้าน 1,420 จุด
*PTT ประกาศปรับสัดส่วนการจัดสรรหุ้นไอพีโอของ OR จาก 2,700 ล้านหุ้น และกรีนชูหรือการจัดหาหุ้นส่วนเกิน (Over-Allotment Agent) อีก 300 ล้านหุ้น เป็น IPO เหลือ 2,610 ล้านหุ้น และกรีนชู ไม่เกิน 390 ล้านหุ้น โดยเตรียมเสนอที่ประชุมผู้ถือหุ้นของ OR วันนี้ 1 ธันวาคม 2563
*JR เหนือจอง จรัญ วิวัฒน์เจษฎาวุฒิ ประธานเจ้าหน้าที่บริหารบมจ.เจ.อาร์.ดับเบิ้ลยู. ยูทิลิตี้ หรือ JR  พอใจราคาเทรดวันแรกที่ยืนเหนือจองสะท้อนความเชื่อมั่นนักลงทุน โดยภายหลังจากระดมทุนครั้งนี้จะทำให้ JR มีฐานทุนเพิ่มขึ้น และเพิ่มศักยภาพในการรับงานที่เป็นโครงการขนาดใหญ่ สนับสนุนแบ็กล็อกที่มีอยู่เดิม 6.4 พันล้านบาท ทยอยรับรู้ต่อเนื่องใน 1-2 ปีข้างหน้าและปี 2564 คาดมีโอกาสได้งานเพิ่ม เช่นงานก่อสร้างโครงการรถไฟฟ้าสีชมพู-สายสีส้ม หนุนแบ็กล็อกปีหน้าพุ่ง 1 หมื่นล้าน
*เคอรี่ เอ็กซ์เพรส (ประเทศไทย) หรือ KEX โรดโชว์ “อเล็กซ์ อึ้ง” ซีอีโอ พร้อมด้วยผู้บริหาร ที่ปรึกษาทางการเงินและผู้จัดการการจัดจำหน่ายและรับประกันการจำหน่าย เตรียมโรดโชว์นักลงทุนรายย่อยในวันที่ 2 ธันวาคมนี้ ในรูปแบบการถ่ายทอดสดทางออนไลน์ เพื่อแนะนำโมเดลธุรกิจและศักยภาพผู้นำธุรกิจให้บริการจัดส่งพัสดุด่วนในประเทศไทย ที่ใช้เทคโนโลยีและบุคลากรในการขับเคลื่อนองค์กร เพื่อเสนอขายหุ้น IPO ไม่เกิน 300 ล้านหุ้น
*ไทยพาณิชย์ กวาด 5 รางวัลรวด  ย้ำความสำเร็จในการบริหารจัดการธุรกิจด้วยความโดดเด่นอย่างรอบด้าน ได้รับรางวัล Distinguished Award จำนวน 5 สาขารางวัล จากงาน Thailand Corporate Excellence Awards 2020 จัดขึ้นโดย สมาคมการจัดการธุรกิจแห่งประเทศไทย (TMA) ร่วมกับ สถาบันบัณฑิตบริหารธุรกิจศศินทร์ แห่งจุฬาลงกรณ์มหาวิทยาลัย
*ธนวัฒน์ ตรีวิศวเวทย์ กรรมการผู้จัดการบริษัท ซีเค พาวเวอร์ จำกัด (มหาชน) “CKP” ปลื้มยอดจองหุ้นกู้ของบริษัทได้รับการตอบรับจากนักลงทุนเป็นจำนวนมาก โดยมียอดจองเกินจำนวนที่เสนอขายถึง 3.9 เท่า  มูลค่ารวม 4,000 ล้านบาท ชนิดไม่ด้อยสิทธิ ไม่มีประกัน อันดับความน่าเชื่อถือในอันดับ “A- แนวโน้มคงที่” จากบริษัท ทริสเรทติ้ง จำกัด
*GUNKUL แจ้งบริษัทเข้าซื้อหุ้นทั้ง 100% ในบริษัท Doan Son Thuy Investment JSC (DST) บริษัทจัดตั้งในเวียดนาม จากผู้ถือหุ้นเดิม 3 ราย เพื่อเข้าลงทุนโครงการโรงไฟฟ้าพลังงานแสงอาทิตย์ กำลังการผลิตรวม 50 เมกะวัตต์ (MW) ณ เมือง Hue ประเทศเวียดนาม มูลค่าการลงทุน 39.85 ล้านเหรียญสหรัฐ หรือคิดเป็น 1.26 พันล้านบาท โดยโครงการจะเริ่มจ่ายไฟฟ้าเชิงพาณิชย์ (COD) ในวันที่ 15 ธันวาคม 2563
*สาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต จำกัด (มหาชน) หรือ MTL เผยบริษัทเข้าซื้อหุ้นเพื่อร่วมดำเนินธุรกิจในบริษัท ดารา อินชัวร์รันส์ จำกัด (มหาชน) หรือ Dara Insurance PLC. ซึ่งประกอบธุรกิจประกันวินาศภัยในประเทศกัมพูชา ตอกย้ำนโยบายในการก้าวสู่การเป็นบริษัทประกันภัยระดับภูมิภาค หรือ Regional
*“เสี่ยโบ้-พิเชษฐ สิทธิอำนวย” บอส หลักทรัพย์บัวหลวง จัดกิจกรรม “หลักทรัพย์บัวหลวงให้เลือด ให้ชีวิต” ที่เป็นความร่วมมือระหว่าง บล.บัวหลวง กับ รพ.ราชวิถี โดยแปลงห้องค้าที่สำนักงานใหญ่ให้เป็นหน่วยรับบริจาคเลือด พร้อมนำทีมพนักงานใจอาสามาร่วมกันบริจาคเลือด สรุปได้เลือดรวม 25,350 ซีซี ช่วยผู้ป่วยได้ 177 คน
*ธนาคารอาคารสงเคราะห์ (ธอส.) ชวนลูกค้าแลกสิทธิ์ลุ้นรับสร้อยคอทองคำฟรี น้ำหนักรวม 68 บาท มูลค่ารวม 1,737,880 บาท จำนวน 54 รางวัล ใน “โครงการ GHB Reward ลุ้นสร้อยคอทองคำ ครั้งที่ 9” โดยคะแนนสะสมครบทุก ๆ 30 คะแนน สามารถแลกสิทธิ์ลุ้นรางวัลได้ 1 สิทธิ์ (สูงสุดไม่เกิน 20 สิทธิ์) ตั้งแต่วันที่ 1-31 ธันวาคม 2563 และกำหนดให้มีการจับสลากสร้อยคอทองคำ ในวันพุธที่ 20 มกราคม 2564 ติดตามรายชื่อผู้โชคดีที่ได้ทางเว็บไซต์ www.ghbank.co.th ในวันที่ 25 มกราคม 2564 ติดต่อสอบถามรายละเอียดเพิ่มเติมได้ที่ธนาคารอาคารสงเคราะห์ทุกสาขาทั่วประเทศ หรือ ศูนย์ลูกค้าสัมพันธ์ (Call Center) โทร. ‪0-2645-9000 หรือ Facebook Fanpage ธนาคารอาคารสงเคราะห์